ZEN วิ่งฉิว 5.56% เก็งกำไรไตรมาส 4/62 โต 22.8% รับรายได้สดใส
ZEN วิ่งฉิว 5.56% เก็งกำไรไตรมาส 4/62 โต 22.8% รับรายได้สดใส โดย ณ เวลา 15.27 น. ราคาอยู่ที่ 11.40 บาท บวก 0.60 บาท หรือ 5.56% สูงสุดที่ 11.50 บาท ต่ำสุดที่ 10.60 บาท ด้วยมูลค่าซื้อขาย 20.22 ล้านบาท
13 ก.พ. 2563

ผู้สื่อข่าวรายงานว่า ราคาหุ้น บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN ล่าสุด ณ เวลา 15.27 น. อยู่ที่ 11.40 บาท บวก 0.60 บาท หรือ 5.56% สูงสุดที่ 11.50 บาท ต่ำสุดที่ 10.60 บาท ด้วยมูลค่าซื้อขาย 20.22 ล้านบาท

ด้าน บล.เคจีไอ ระบุในบทวิเคราะห์ (13 ก.พ.2563) แนะนำ “Outperform” ราคาเป้าหมาย 19 บาท/หุ้น โดยคาดว่ากำไรสุทธิของ ZEN ในไตรมาส 4/62 จะอยู่ที่ 39 ล้านบาท (เพิ่มขึ้น 22.8% จากช่วงเดียวกันเมื่อปีก่อน, เพิ่มขึ้น 74.5% จากไตรมาสก่อน) ซึ่งสาเหตุสำคัญมาจากแผนการขยายสาขาเชิงรุก โดยคาดว่ารายได้รวมจะเพิ่มขึ้นเป็น 795 ล้านบาท (เพิ่มขึ้น 11.8% จากช่วงเดียวกันเมื่อปีก่อน, เพิ่มขึ้น 4.6% จากไตรมาสก่อน)
ทั้งนี้ เชื่อว่ารายได้จากร้านอาหารที่เปิดใหม่เกินพอที่จะช่วยชดเชยอัตราการเติบโตของยอดขายสาขาเดิม (SSSG) ที่ยังคงติดลบอยู่ที่ ลดลง 7.0% ในไตรมาส 4/62 ได้ (ดีขึ้นเล็กน้อยจาก ลดลง 10.0% ในไตรมาส 3/62) โดยคาดว่า สัดส่วนค่าใช้จ่ายในการขายและบริหารต่อรายได้จะลดลงเหลือ 19.3% ในไตรมาส 4/62 จาก 20.5% ในไตรมาส 3/62 จากฐานรายได้ที่กว้างขึ้น และค่าใช้จ่ายการตลาดที่ลดลง
ขณะที่คาดว่าจำนวนสาขาร้านอาหารจะเพิ่มขึ้นอย่างต่อเนื่องในไตรมาส 4/62 โดยจำนวนสาขาที่บริษัทเป็นเจ้าของจะเพิ่มเป็น 172 สาขาในไตรมาส 4/62 จาก 110 สาขาในไตรมาส 4/61 และ 154 สาขาในไตรมาส 3/62 โดยสาขาที่เพิ่มขึ้นส่วนใหญ่จะมาจากร้านเขียง และแบรนด์ใหม่อย่าง Din’s (อาหารจีนจานด่วน) และ Foo Flavor (อาหารเอเซีย) ในทำนองเดียวกัน จำนวนสาขาร้าน franchise ก็น่าจะเพิ่มขึ้นเป็น 171 สาขาในไตรมาส 4/62 จาก 145 สาขาในไตรมาส 4/61 และ 154 สาขาในไตรมาส 3/62 ซึ่งส่วนใหญ่มาจากการขยายสาขาร้านเขียง และลาวญวณ ดังนั้น จึงคาดว่ารายได้ค่าธรรมเนียม franchise จะอยู่ที่ 28 ล้านบาท (เพิ่มขึ้น 40.3% จากช่วงเดียวกันเมื่อปีก่อน, เพิ่มขึ้น 29.0% จากไตรมาสก่อน)
อย่างไรก็ดี ถึงแม้ว่าจะมีมุมมองเชิงอนุรักษ์นิยมมากขึ้นต่อการบริโภคภาคเอกชน แต่ยังคงคาดว่า ZEN จะได้อานิสงส์จากแผนการขยายกิจการร้าน franchise ซึ่งจะช่วยหนุนให้รายได้จากค่าธรรมเนียม franchise เพิ่มขึ้น โดยในปี 2563 คาดว่า ZEN จะมีสาขา franchise เพิ่มอีก 100 สาขา ซึ่งจะช่วยหนุนให้รายได้ค่าธรรมเนียม franchise เพิ่มขึ้น 74.1%
ทั้งนี้ ราคาปิดล่าสุดคิดเป็น PER ปี 2563F แค่ 16.7x ซึ่งต่ำกว่าค่าเฉลี่ยระยะยาวของหุ้นบางตัวในกลุ่มที่ 27.6x  ทั้งนี้เราประเมินว่าผลกระทบที่เป็นไปได้จากการระบาดของไวรัสโคโรนาต่อกำไรปี 2563F ของ ZEN จะมีเพียง 2.2% โดยยังคงคำแนะนำ “ซื้อ” และให้ราคาเป้าหมายปี 2563F ที่19.00 บาท